AHลั่นกำไรโตมากกว่า20%แซงรายได้
อาปิโกฯ ยันกำไรโตมากกว่ารายได้ที่กำลังจะปรับเป้าเพิ่มสูงกว่า 20% ขอดูยอดผลิตรถยนต์ถึง 2.2 ล้านคัน หรือไม่
31 พ.ค. 2555

อาปิโกฯ ยันกำไรโตมากกว่ารายได้ที่กำลังจะปรับเป้าเพิ่มสูงกว่า 20% ขอดูยอดผลิตรถยนต์ถึง 2.2 ล้านคัน หรือไม่ 
นายเย็บ ซู ชวน ประธานเจ้าหน้าที่บริหาร บริษัท อาปิโก ไฮเทค (AH) เปิดเผยว่า ตอนนี้ขอรอดูยอดการผลิตรถยนต์ในเดือน มิ.ย.-ก.ค.ก่อนว่าสัญญาณเป็นอย่างไร ซึ่งอาจจะมีการเพิ่มเป้าหมายรายได้จากปัจจุบันคาดว่าจะเติบโต 10-20% จากปีก่อน 
ขณะนี้มีหลายฝ่ายประเมินว่าปีนี้ยอดการผลิตรถยนต์ทั้งอุตสาหกรรมอาจจะถึง 2.2 ล้านคัน จากเดิมที่เคยมองไว้ที่ 22.1 ล้านคันเท่านั้น หลังจากไตรมาสแรกที่ผ่านมา ยอดการผลิตรถถึง 5 แสนคัน 
“ยอดการผลิตที่เพิ่มขึ้นเป็นเพราะผู้ผลิตหลายยี่ห้อมีโมเดลรถรุ่นใหม่ออกมามากโดยเฉพาะอีโคคาร์ ไม่ว่าจะเป็น ฟอร์ด อีซูซุ มาสด้า และยังมีนโยบายลดภาษีสำหรับรถยนต์คันแรก ประกอบกับความต้องการใช้รถกระบะของผู้บริโภคที่ยังมีต่อเนื่อง โดยเห็นได้จากยอดจองรถที่ต้องใช้เวลา 34 เดือนกว่าจะได้รถ” นายเย็บ กล่าว
สำหรับการเติบโตของกำไรสุทธิปีนี้มองว่า มีโอกาสเติบโตได้มากกว่ารายได้ เนื่องจากยอดการผลิตที่เพิ่มขึ้นมากในปีนี้ ขณะที่ต้นทุนการผลิตคงที่ และบริษัทกลับมามีกำลังการผลิตเต็ม 100% ตั้งแต่เดือน มี.ค.ที่ผ่านมา ทั้งนี้ มองว่า ครึ่งปีหลังคาดว่าผลประกอบการจะดีกว่าครึ่งปีแรกเนื่องจากเป็นช่วงไฮซีซัน
ประธานเจ้าหน้าที่บริหาร AH กล่าวว่า ตอนนี้บริษัทมีความมั่นใจว่าปัญหาน้ำท่วมจะไม่ส่งผลกระทบบริษัทอีกแล้ว เพราะมีการวางแผนระบบจัดการ รวมทั้งนิคมอุตสาหกรรมไฮเทคก็มีการสร้างเขื่อนล้อมรอบแล้ว แม้จะยังไม่เสร็จ 100% แต่ไม่กังวลเหมือนช่วงที่ได้รับผลกระทบน้ำท่วมใหม่ๆ ที่แผนป้องก้นของนิคมฯ เป็นไปอย่างล่าช้า 
สำหรับการได้รับเงินชดเชยจากเงินประกัน ขณะนี้อยู่ระหว่างเจรจา ซึ่งเป็นเรื่องยากที่จะสรุปได้ เนื่องจากความเสียหายมีระดับสูง และบริษัทประกันจำเป็นต้องหาข้อมูลเพิ่มเติม
นักวิเคราะห์ บริษัทหลักทรัพย์ (บล.) ทิสโก้ คาดแนวโน้มงบไตรมาส 2 น่าจะดีต่อเนื่อง จากไตรมาสแรกที่มีกำไรสุทธิ 95 ล้านบาท หลังโรงงานกลับมาผลิตเป็นปกติในเดือน มี.ค. และยอดขายยอดผลิตรถยนต์ล่าสุดเดือน เม.ย. ยังโตต่อเนื่อง มูลค่าเหมาะสม 15.75 บาท
ด้านราคาหุ้น AH ปิดที่ 13.90 บาท ลดลง 0.10 บาท ปรับตัวลงน้อยกว่าตลาดโดยรวมที่รูดลงหนัก 15 จุด หลังจากนักวิเคราะห์หลายรายแนะนำให้ซื้อหุ้น